TUFทุ่ม 2.8 หมื่นล้านบาท เทกฯบริษัทฝรั่งเศส
บริษัท ไทยยูเนี่ยน โฟรเซ่น โปรดักส์ ทุ่ม 2.8 หมื่นล้านบาท เทกฯบริษัทฝรั่งเศสสำเร็จ
28 ก.ค. 2553

บริษัท ไทยยูเนี่ยน โฟรเซ่น โปรดักส์ ทุ่ม 2.8 หมื่นล้านบาท เทกฯบริษัทฝรั่งเศสสำเร็จ
บริษัท ไทยยูเนี่ยน โฟรเซ่น โปรดักส์(TUF) เปิดเผยว่า ที่ประชุมคณะกรรมการบริษัทมีมติอนุมัติการเข้าทำสัญญาซื้อขายหุ้นและกิจการของบริษัท เอ็มดับเบิ้ลยู แบรนด์ โฮลดิ้งส์(  MW Brands Holdings SAS )บริษัทผู้ผลิตอาหารทะเลรายใหญ่ของฝรั่งเศส รวมมูลค่าทั้งสิ้น 680  ล้านยูโร คิดเป็นเงินประมาณ 28,500 ล้านบาท    โดยการซื้อหุ้นทั้งหมด จำนวนรวม 31,367,000 หุ้น และหุ้นเพิ่มเติมอีกส่วนไม่เกิน 417,517 หุ้นที่กำลังจะออกภายใต้การใช้สิทธิของสิทธิในการซื้อหุ้น (Stock Option) รวมถึงการชำระหนี้เงินกู้ระยะยาว และหนี้เงินกู้จากกรรมการทั้งหมด 
สำหรับแหล่งเงินลงทุนนั้นบริษัทจะกู้ยืมเงิน จำนวน 340 ล้านยูโรจาก Credit Agricole-CIB, Mizuho Corporate Bank Ltd., Standard    Chartered Bank, Sumitomo Mitsui Banking Corporationวงเงินที่ 1อายุ 6 ปี แบ่งชำระ จำนวน 140 ล้านยูโร ส่วนวงเงินที่ 2อายุ 7 ปี ชำระครั้งเดียวในปีสุดท้าย จำนวน 200 ล้านยูโรและบริษัทยังกู้ยืมเงินระยะยาวจากธนาคาร กรุงเทพ , ธนาคารไทยพาณิชย์ , ธนาคาร กสิกรไทย จำนวน 1.5 หมื่นล้านบาท วงเงินที่ 1อายุ 6 ปี แบ่งจ่าย จำนวน 6,000 ล้านบาท วงเงินที่ 2อายุ 8 ปีแบ่งจ่าย จำนวน 9,000 ล้านบาท
นอกจากนี้ บริษัทจะมีการเพิ่มทุนจดทะเบียนอีกจำนวน 116,829,050 บาทเป็นทุนจดทะเบียนทั้งหมด  1,000 ล้านบาท เพื่อรองรับการออกหุ้นกู้แปลงสภาพ ที่จะออกเสนอขายให้แก่ผู้ลงทุนโดยเฉพาะเจาะจง (พีพี) จำนวนไม่เกิน 60 ล้านยูโร  และหากมีหุ้นเพิ่มทุนเหลือจากการจัดสรรเพื่อรองรับหุ้นกู้แปลงสภาพก็ให้จัดสรรขายให้แก่ผู้ถือหุ้นเดิมตามสัดส่วนการถือหุ้น  หรือบุคคลในวงจำกัด 
สำหรับการซื้อบริษัทเอ็มดับเบิ้ลยูฯนี้จะช่วยเพิ่มฐานการผลิตและส่งออกในแถบยุโรปของ TUF ให้กว้างขึ้น และลักษณะสินค้าที่เป็น Premium ของ MWBrand จะทำให้บริษัทมีอัตรากำไรกำไรขั้นต้นเพิ่มขึ้นด้วย 
ด้านราคาหุ้น TUF ไม่ได้ขานรับข่าวดีนี้ กลับลดลง  0.50 บาท ส่วนหนึ่งเนื่องจากราคาขึ้นมาล่วงหน้า จากแถว 40 บาทมาซื้อขายบริเวณ  48 บาท  แม้ว่าผลกำไรสุทธิไตรมาส 2 จะออกมาดีก็ตาม